CELEX: 32016D0109
Language: hu
Date: 2016-01-27 00:00:00
Title: A Bizottság (EU) 2016/109 végrehajtási határozata (2016. január 27.) a PHMB (1600; 1.8) hatóanyag 1., 6. és 9. terméktípusba tartozó biocid termékekben felhasználható létező hatóanyagként történő jóváhagyásának megtagadásáról (EGT-vonatkozású szöveg)

28.1.2016   
            
            
               HU
            
            
               Az Európai Unió Hivatalos Lapja
            
            
               L 21/84
            
         A BIZOTTSÁG (EU) 2016/109 VÉGREHAJTÁSI HATÁROZATA
   (2016. január 27.)
   a PHMB (1600; 1.8) hatóanyag 1., 6. és 9. terméktípusba tartozó biocid termékekben felhasználható létező hatóanyagként történő jóváhagyásának megtagadásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 89. cikke (1) bekezdésének harmadik albekezdésére,
   mivel:
   
               (1)
            
            
               Az 1062/2014/EU felhatalmazáson alapuló bizottsági rendelet (2) megállapítja azon létező hatóanyagok jegyzékét, amelyeket a biocid termékekben való felhasználásuk jóváhagyásának lehetősége szempontjából értékelni kell. E jegyzék tartalmazza a PHMB (1600; 1.8) hatóanyagot.
            
         
               (2)
            
            
               Megtörtént a PHMB (1600; 1.8) hatóanyagnak az 528/2012/EU rendelet V. mellékletében meghatározott 1. termékcsoportba (humán-egészségügyi fertőtlenítőszerek), 6. termékcsoportba (termékek eltarthatóságát biztosító tartósítószerek) és 9. termékcsoportba (rost, bőr, gumi és polimerizált anyagok tartósítószerei) tartozó termékekben történő felhasználásának értékelése.
            
         
               (3)
            
            
               Az ügyben Franciaországot jelölték ki értékelő illetékes hatóságnak; ilyen minőségében eljárva Franciaország 2013. szeptember 5-én, 2013. október 8-án, illetve 2014. február 14-én benyújtotta a Bizottságnak értékelési jelentéseit és kapcsolódó ajánlásait.
            
         
               (4)
            
            
               Az 1062/2014/EU felhatalmazáson alapuló rendelet 7. cikke (1) bekezdésének b) pontja értelmében a biocid termékekkel foglalkozó bizottság 2015. június 16-án és 17-én megfogalmazta az Európai Vegyianyag-ügynökség véleményeit, amelyekben figyelembe vette az értékelő illetékes hatóság következtetéseit.
            
         
               (5)
            
            
               A véleményekből kitűnik, hogy a 1., 6. és 9. terméktípusban felhasznált, a PHMB (1600; 1.8) hatóanyagot tartalmazó biocid termékek várhatóan nem felelnek meg az 528/2012/EU rendelet 19. cikke (1) bekezdésének b) pontjában meghatározott követelményeknek. E terméktípusok esetében az emberi egészségkockázat, illetve a környezeti kockázat értékelése keretében vizsgált forgatókönyvek elfogadhatatlan kockázatot mutattak ki.
            
         
               (6)
            
            
               Ezért a PHMB (1600; 1.8) hatóanyag 1., 6. és 9. terméktípusba tartozó biocid termékekben való felhasználását nem indokolt jóváhagyni.
            
         
               (7)
            
            
               Az ebben a határozatban előírt intézkedések összhangban vannak a Biocid Termékek Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   A PHMB (1600; 1.8) hatóanyag (EK-szám: n.a., CAS-szám: 27083-27-8 és 32289-58-0) 1., 6. és 9. terméktípusba tartozó biocid termékekben való felhasználását a Bizottság nem hagyja jóvá.
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. január 27-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 167., 2012.6.27., 1. o.
   
   
      (2)  A Bizottság 2014. augusztus 4-i 1062/2014/EU felhatalmazáson alapuló rendelete a biocid termékekben található valamennyi létező hatóanyag szisztematikus vizsgálatára irányuló, az 528/2012/EU európai parlamenti és tanácsi rendeletben említett munkaprogramról (HL L 294., 2014.10.10., 1. o.).